Ríkisstjórnin sem nú situr hefur lagt meiri áherslu á loftslagsmál en forverar hennar en það er erfitt að átta sig á því hversu miklum samdrætti í losun aðgerðir hennar hafi þegar skilað. Umhverfisráðherra segir að flestar þeirra byrji líklega ekki að skila árangri fyrr en á næstu árum.
Aðgerðaáætlun ríkisstjórnarinnar í loftslagsmálum leit dagsins ljós árið 2018 og síðastliðið sumar var kynnt uppfærð útgáfa. Fjörutíu og átta aðgerðir liggja fyrir og sömuleiðis áform um hverju þær skuli skila fyrir árið 2030, en það er erfitt að nálgast upplýsingar um stöðu þeirra nú, hvort þær hafi þegar skilað árangri og þá hversu miklum.
Það er hægt að gera betur í því að miðla þessum upplýsingum og kannski í fyrsta lagi er það meginástæðan fyrir því að við gerum lagabreytingu sem kveður á um að það þurfi að gera grein fyrir stöðunni, ekki bara setja fram áætlanir heldur fylgja þeim eftir.
Frá árinu 2019 hefur verið ákvæði í loftslagslögum um að verkefnisstjórn aðgerðaáætlunar skuli á hverju ári vinna skýrslu um hvernig losun hefur þróast og hvort sú þróun sé í samræmi við aðgerðaáætlun stjórnvalda. Nú eru tvö ár liðin frá lagabreytingunni og enn hefur engin skýrsla komið fram. Talsmaður ráðuneytisins segir fyrstu skýrsluna langt komna en óljóst hvort hún verði birt fyrir kosningar. Guðmundur segir að margar aðgerðir stjórnvalda eigi ekki eftir að skila samdrætti fyrr en á næstu árum.
Þetta er svolítið eins og olíuskip, það tekur tíma að breyta stefnunni og láta það fara að sigla í rétta átt.
Eftirlitsskýrsla um árangur ríkisstjórnarinnar í loftslagsmálum hefur ekki verið birt síðastliðin tvö ár, þrátt fyrir að lög kveði á um það. Það gæti því reynst kjósendum erfitt að átta sig á því hverju aðgerðir ríkisstjórnarinnar hafa skilað. 